Kim Edberg Andersen (DD), 2025-02-26:
Jamen lad os finde hårene i suppen i stedet for, for vi er jo ikke uenige i det positive med det her.
Jeg kan også trække plastret af og sige, at Danmarksdemokraterne kommer til at stemme for det.
Hvad koster det, når man ikke implementerer noget, vi ikke kan få at vide
hvad er helt præcist?
Hvis man er en virksomhed med mere end 50 ansatte eller med 75 mio. kr. i omsætning, hvad koster det så?
Det er den frygt, der er i maven ude i de private virksomheder.
Det er jo dem, vi er her for, når vi laver loven.
Det er jo fuldstændig rigtigt.
Vi har jo set, at cybersikkerheden forsvinder, og vi har behov for det.
Det er vi alle sammen enige om.
Men nu laver vi en lov, og så hører jeg ministeren sige: Jamen jeg har faktisk ikke tænkt mig sådan lige at gøre det helt store ved det i starten.
Men det kan vi jo faktisk ikke sådan rigtig med en lov.
Altså, når vi laver en lov, skal man jo også håndhæve den, hvis folk ikke overholder loven.
Der er nogle gråzoner, hvor jeg simpelt hen er i tvivl om, om dem, vi laver loven for, og dem, der skal stå på mål for det, vi laver nu, egentlig ved, hvad det er, de skal stå på mål for.
Det skal vi skynde os at komme i mål med, fordi vi laver en lov, der lynhurtigt bliver implementeret.
Det eneste, jeg kan sammenligne det med, er GDPR-lovgivningen.
Det er samme kompleksitet, det her kommer til at have for de små og mellemstore virksomheder.
Hvis ikke man ved, hvad man skal implementere, overimplementerer man.
Så der er jo en balancegang.
Det, vi mangler i Danmarksdemokraterne, er tjeklisten, pixibogen og sikkerheden for, at man som virksomhed, når man har gjort det, man tænker skal til, ikke får et klap med bødehammeren bagefter, hvor de siger, at der er et eller andet komma et eller andet sted, som man har overset, fordi man ikke rigtig har kunnet få det at vide.
Så jeg har været lidt i tænkeboks.
For selvfølgelig skal man komme efter folk, som med vilje ikke har tænkt sig at overholde loven.
Men jeg tror, der er mange gråzoner her, og det gør ondt i maven på folk.
Jeg har selv siddet i en mellemstor virksomhed, dengang vi indførte den mest fantastiske lov nogen sinde, nemlig GDPR, hvor jeg blev nødt til at læse 1.500 sider fra Europa-Kommissionen, for det eneste, jeg vidste med sikkerhed, var, at man i medierne sagde, at hvis ikke jeg overholdt det, fik vi en bøde på 6 pct. af omsætningen.
Det kan man ikke overleve.
Så får man ondt i maven som selvstændig, og det er den ondt i maven, som vi skal være bedre til at undgå.
Det er hurtigt, det her.
Det er marts måned lige om lidt.
Foråret er lige omkring hjørnet, og selv om glæden er stor for den solskinsstråle af en minister, vi har fået på området, er det kort tid, at man om 4 måneder skal implementere noget, som vi ikke rigtig selv er helt sikre på endnu.
Det er det, der er håret i suppen for mig.
Ellers er jeg fuldstændig enig.
Selvfølgelig skal vi have en høj cybersikkerhed.
Jeg tror også godt, at det private erhvervsliv er klar til at imødekomme det og også finde pengene til det.
Selvfølgelig er det træls at skulle bruge penge på det her, men det er jo endnu mere træls at blive lagt ned digitalt.
Men der er jo også en regning til kommuner og regioner, hvor vi nok også lige skal have øje for det.
Jeg sidder selv i et regionsråd, og så mange penge har vi ikke at rutte med.
Så der skal vi nok som Folketing lige have fundet pengene, næste gang der er forhandlinger.
Når vi pålægger dem noget, om end nødvendigt, er det en udgift, og så skal vi bare huske, at vi ikke tager den fra kerneopgaven, som nu engang i i hvert fald regionen er sundhed.
Så det er hårene i suppen.
Det ville også klæde ministeren at få lov til at skrive under på sådan nogle og sende dem ud til folk, så man med stor tryghed i stemmen kan sige: Ikke nok med, at jeg læser den vejledning, vi er blevet lovet at få samtidig med loven, har jeg såmænd også et brev fra Torsten, der siger, at jeg har gjort det, jeg skal, og derfor kan I ikke give mig en bøde.
Tak for ordet.